Raqdet il-Belt Sa fl-aħħar il-belt raqdet u wieħed wara wieħed intfew id-dwalijiet u raqdu l-ħsejjes li kkalzrawna u raqdu ta' l-ikkalzrati l-vuċijiet. Sa fl-aħħar il-belt strieħet u strieħ il-lejl għajjien. Għal waqt ħanin is-skiet saffa t-triqat battala u tbattlu minn toqolhom il-ħlejqiet; u xegħlu fis-smewwiet xemgħat dejjiema jinfdulna l-lejl mill-bogħod taż-żminijiet. Sa fl-aħħar il-belt siktet u nksew l-irkejjen tagħha dlamijiet, u f'gallarija taħt qawwet il-qamar, nibtu minn bejn iz-zkuk fwejjaħ u lwien; u kompla fi triqtu l-lejl jifrex siktietu mal-passi ta' mixjietu imelles il-ħolqien bla ma jieqaf imkien. Sa fl-aħħar il-belt waqfet u waqaf it-tidwir tar-roti mat-triqat. Mal-bnedmin, f'soddthom reqdin, straħu tamiethom li dehrulhom moħbijin fil-mera ta' ħolmiethom; u f'xatt il-baħar solitarju mewġa tellgħet mill-qiegħ arzella u fi triqitha lura ħadet magħha ċagħqa għal ġol-fond.